### Beslutning

Godkendt.

### Sagsfremstilling

## Resume og sagens baggrund

På Kommunalbestyrelsens møde den 27. april 2022 blev der frigivet en anlægsbevilling på i alt 8,3 mio. kr. til trafiksikkerhedsindsatser i 2022. På Teknik- og Miljøudvalgets møde den 5. maj 2022 blev det besluttet at gennemføre en række trafiksikkerhedsprojekter inden for denne ramme. For et af de projekter, som administrationen havde foreslået, ønskede udvalget et nyt beslutningsgrundlag i 2023. Derfor fremlægges nu et nyt oplæg til prioritering af de dermed ikke prioriterede midler i 2022.

## Indstillinger

Chefen for Vej, Ejendom og Affald indstiller, at udvalget inden for årets anlægsramme til trafiksikkerhedsindsatser beslutter at igangsætte de neden for foreslåede projekter.

## Behandling

Teknik- og Miljøudvalget.

## Sagsfremstilling

På Teknik- og Miljøudvalgets møde den 5. maj 2022 blev det besluttet at gennemføre en række trafiksikkerhedsprojekter, og de resterende midler på 3,0 mio. kr. skal nu prioriteres.

Administrationen anbefaler at gennemføre følgende projekter:

Projekt nr. 157 - Algade, Gørlev
Etablering af hastighedsdæmpende foranstaltninger med blandt andet nedskiltning af hastigheden og afmærkning for at øge sikkerheden for bløde trafikanter. Der er i dag ingen cykelstier eller cykelbaner, og der mangler en del vejafmærkning på strækningen.

Projekt nr. 2020.21 - Tystrupvej, Store Fuglede
Flytning af byzonetavle tættere på byen. Byzonetavlen står i dag langt uden for byen og overholder derfor ikke færdselsloven. I følge færdselsloven skal byzonetavler stå, hvor der er tæt bebyggelse på begge sider af vejen. Herudover etableres hastighedsdæmpende foranstaltninger på strækningen og vejafmærkning.

Projekt nr. 2020.23 - [adresse], Høng
Forbedring af trafiksikkerheden for alle trafikanter. Blandt andet via etablering af hastighedsdæmpende foranstaltninger, da hastigheden er meget høj på strækningen. Herudover etablering af vejafmærkning.

Den nuværende liste over trafiksikkerhedsforslag er vist i Bilag 1, hvor projekterne er inddelt på følgende måde:

* De projekter, der er markeret med grønt, er anbefalet og besluttet at gennemføre
* De projekter, der er markeret med blåt, er de anbefalede projekter
* De projekter, der er markeret med orange, er udskudt til næste år
* De projekter, der er markeret med gult, er screenet, men ikke politisk prioriteret
* De projekter, der ikke har en farvemarkering, er endnu ikke blevet screenet

## Økonomiske konsekvenser

Rådighedsbeløbet til trafiksikkerhedsindsatsen i 2022 udgør 8,3 mio. kr. Dette beløb er frigivet på Kommunalbestyrelsesmødet den 27. april 2022 og anvendes til de prioriterede indsatser.